Uhambo LukaMugabe Lokuyakwelatshwa eSingapore Ludala Inkulumo
Okunye osekudale inkulumo yikuthi uMongameli Mugabe ubekhonale eSingapore kumaviki amalutshwana asanda kwedlula njalo usuka elizweni ngesikhathi odokotela labo bephakathi kokukhalala imisebenzi.
WASHINGTON DC — Ukusuka elizweni kukaMongameli Robert Mugabe ngoLwesibili elubhekise kwele Singapore sokudale imibuzo eminengi. Isikhulumeli sikamongameli, uMnu. George Charamba, utshele intathelizindaba ngoLwesibili ukuthi uMugabe uyekhangelwa ngabodokotela abamelaphayo okuthiwa ngesilungu yi-review. Imuli yakoMugabe ibikwa isuke ngoMvulo yayaqoqa indizamtshina yokuzothatha uMugabe. UCharamba uther osaphethe isikhundla sikamongameli nguMnu. Phelekezela Mphoko. Okunye osekudale inkulumo yikuthi uMugabe ubekhonale eSingapore kumaviki amalutshwana asanda kwedlula njalo usuka elizweni ngesikhathi odokotela labomongi bephakathi kokukhalala imisebenzi. Umsebenzi kahulumende kucatshangelwa ukuba uyama nxa umongameli engekho elizweni. Ukuhlaziya loludaba sixoxe lengcwethi kwezombusazwe, uMnu. Thandeko Zinti Mkandla, lowake waba ngumeya wakoBulawayo engowebandla leZanu PF, uMnu. David Ndlovu. UNdlovu uthe, "Umongameli lanxa eqatshwa kulalokhu okuthiwa ngama conditions of service, angiwazi ukuthi athini kodwa mhlawumbe ayatsho ukuthi engagula kumele ayelatshwa phandle kwelizwe." Uthe lanxa kungabe kubhaliwe kumele alandele umzawangedwa ngoba uyabe ebona ukuthi amadokotela ase strayikile. "Ukhokhela nje kumele ube lo nembeza uzwele abantu ngoba labo bazakuzwela kwelinye ilanga kulokuphongukusuka nje ngesikhathi esingafanelanga. Nxa kunjalo ngcono ehle ayohlala eSingapore abesiza ukuzosivakatshela," kutsho uMkandla.